पाएं अपने शहर की ताज़ा ख़बरें और फ्री ई-पेपरडाउनलोड करें
गारू रेफरल अस्पताल से एक चौंकाने वाला मामला सामने आया है। 5 माह पहले कोरोना जांच के लिए 1,810 ग्रामीणों से लिए गए सैंपल की जांच रिपोर्ट अब तक नहीं आई। क्योंकि सैंपल की जांच ही नहीं की गई और उसे अस्पताल के एक कमरे में पेटी में रखकर छोड़ दिया गया। इसमें ट्रू नेट के 1358 व RTPCR के 452 किट हैं।
इस मामले का खुलासा तब हुआ जब रेफरल अस्पताल के प्रभारी चिकित्सा पदाधिकारी डॉ. भगत समेत अस्पताल के 18 स्वास्थ्य कर्मी कोरोना संक्रमित हो गए। इसके बाद सीएचओ द्वारा बंधुआ उप स्वास्थ्य केंद्र के स्टाफ मनोज कुमार व बाढेसाढ़ के संतोष कुमार की ड्यूटी गारू रेफरल अस्पताल में लगा दी गई। साथ ही, उन्हें कोविड-19 से संबंधित जांच व रिपोर्ट जमा करने का निर्देश दिया गया।
ड्यूटी के दौरान ही स्वास्थ्य कर्मी मनोज कुमार व संतोष कुमार ने इस मामले में रेफरल अस्पताल के प्रभारी चिकित्सा पदाधिकारी डॉ. भगत से अस्पताल में पहले से रखे ट्रू नेट के 1358 व RT-PCR के 452 किट के संबंध में मार्ग दर्शन मांगा। इस पर प्रभारी डॉ. भगत आग बबूला हो गए। उन्हें जमकर फटकार लगाते हुए नौकरी से बाहर निकाल देने तक की धमकी दे दी। वहीं, इस मामले में जब प्रभारी डॉ. भगत के मोबाइल नंबर पर संपर्क करने का प्रयास किया गया तो उनका नंबर नेटवर्क क्षेत्र से बाहर आया।
लिए गए सैंपल की जांच नहीं होने से उठ रहे कई सवाल
यह लापरवाही लोगों को काफी नुकसान पहुंचा सकती है। सवाल उठने लगा है कि 5 माह पहले कोरोना जांच के लिए ग्रामीणों से लिए गए सैंपल की जांच क्यों नहीं की गई। उसे ऐसे ही एक पेटी में रख कर क्यों छोड़ दिया गया। इनमें से कई लोग कोरोना पॉजिटिव भी हो सकते हैं। जो अनजाने में कोरोना संक्रमण के प्रसार का माध्यम बन गए होंगे।
चिकित्सा प्रभारी से मांगा गया जवाब
इस संबंध में चिकित्सा प्रभारी से जवाब मांगा गया है। जवाब मिलने पर ही कुछ कहा जा सकता है। -नीत निखिल सुरीन, एसडीओ, महुआडांड़।
रिपोर्ट: संजीत गुप्ता।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn